បង់ក្លាដែស​ចាប់ផ្តើម​ប្តូរ​ទីតាំង​របស់​ក្រុម​ជនភៀសខ្លួន​រ៉ូហ៊ីងយ៉ា​ប្រមាណ​១​ពាន់នាក់ ក្នុង​ក្រុម​ទី២
​ក្រុម​ជន​ភៀស​ខ្លួន​ និង​អ្នក​ធ្វើ​ការ​មនុស្ស​ធម៌​ បាន​​​និយាយ​ថា​ ជន​ភៀស​ខ្លួន​រ៉ូហ៊ីងយ៉ា​មួយ​ចំនួន​ ត្រូវ​បាន​គេ​បង្ខំ​ឲ្យ​ទទួល​យក​ការ​ទៅ​រស់​នៅ​ទី​នោះ។
ប្រទេសបង់ក្លាដែសកាលពីថ្ងៃចន្ទបានអនុវត្តគម្រោងដឹកជញ្ជូនជនភៀសខ្លួនរ៉ូហ៊ីងយ៉ាទៅដាក់នៅកោះមួយ ក្នុងតំបន់ឈូងសមុទ្រ Bengal ទោះបីជាមានការរិះគន់យ៉ាងខ្លាំងពីសកម្មជនសិទ្ធិមនុស្ស ចំពោះការផ្ទេរនេះយ៉ាងណាក្តី។ រដ្ឋមន្រ្តីក្រសួងការបរទេសបង់ក្លាដែស លោក Abdul Momen បានលើកឡើងថា ជនភៀសខ្លួនចំនួនប្រមាណ១០០០នាក់ នឹងត្រូវគេដឹកជញ្ជូនចេញទៅកាន់តំបន់កោះដែលលោកហៅថា ជាតំបន់«កំសាន្តដ៏ស្អាតប្រណិត» នោះ។ លោក Momen ថ្លែងបន្តថា កោះនោះមានលក្ខណៈប្រសើរជាងតំបន់ដែលពួកគេកំពុងរស់នៅសព្វថ្ងៃនេះដល់ទៅ១០០ដង ហើយថាជនភៀសខ្លួនទាំងនោះ បានអំពាវនាវឲ្យមានការរើជញ្ជូនពួកគេទៅកាន់កោះ Bhashan Char នោះផងដែរ។ ប៉ុន្តែក្រុមជនភៀសខ្លួន និងអ្នកធ្វើការមនុស្សធម៌ បាននិយាយថា ជនភៀសខ្លួនរ៉ូហ៊ីងយ៉ាមួយចំនួន ត្រូវបានគេបង្ខំឲ្យទទួលយកការទៅរស់នៅទីនោះ។ កាលពីដើមខែធ្នូនេះ ជនភៀសខ្លួនរ៉ូហ៊ីងយ៉ាកាន់សាសនាឥស្លាមក្នុងក្រុមទី១ ប្រមាណជាង១៦០០នាក់ ដែលមកពីប្រទេសមីយ៉ាន់ម៉ានោះ ត្រូវបានគេបញ្ជូនទៅកាន់កោះ Bhashan Char ដែលស្ថិតក្នុងភូមិសាស្ត្រតំបន់ទំនាប។ ទីភ្នាក់ងារមនុស្សធម៌ក្នុងស្រុកនិងអន្តរជាតិជាច្រើន ក៏ដូចជាក្រុមសិទ្ធិមនុស្សផងដែរនោះ បានជំទាស់ចំពោះការបញ្ជូនជនភៀសខ្លួនទៅកាន់កោះនោះ ដោយពួកគេលើកឡើងថា តំបន់កោះដែលមានចម្ងាយឆ្ងាយពីដីគោករាប់ម៉ោងក្នុងការធ្វើដំណើរតាមទូកនោះ ជាតំបន់ដែលងាយរងគ្រោះដោយសារទឹកជំនន់ ហើយអាចប្រឈមនឹងខ្យល់ព្យុះញឹកញាប់ និងជាតំបន់ដែលអាចលិចនៅពេលទឹកជោរ។ កោះ Bhashan Char ទើបបានដុះចេញពីសមុទ្រកាលពី២០ឆ្នាំមុន ហើយមិនដែលមានមនុស្សរស់នៅទេ។ ជនភៀសខ្លួនរ៉ូហ៊ីងយ៉ាជាង ៧សែន ៣ម៉ឺននាក់ បានរត់ភៀសខ្លួនចេញ ពីរដ្ឋ Rakhine (រ៉ាក់ខាញ) ដែលស្ថិតនៅភាគខាងជើងប្រទេសមីយ៉ាន់ម៉ា និងដែលមានអ្នកកាន់ព្រះពុទ្ធសាសនាភាគច្រើន។ ក្រុមជនរ៉ូហ៊ីងយ៉ាទាំងនេះ បានរត់ភៀសខ្លួនទៅកាន់ប្រទេសបង់ក្លាដែសដែលនៅជិតខាង ក្រោយពីក្រុមកងជីវពលរ៉ូហ៊ីងយ៉ាធ្វើការវាយប្រហារប្រឆាំងនឹងកងកម្លាំងសន្តិសុខរបស់រដ្ឋ កាលពីខែសីហា ឆ្នាំ២០១៧ ដែលនាំឲ្យមាន «ប្រតិបត្តិការបោសសម្អាត» ដោយកម្លាំងយោធាដ៏ឃោរឃៅ ដែលអង្គការសហប្រជាជាតិហៅថា ជាការបោះសម្អាតជាតិសាសន៍នោះ។ ប្រទេសមីយ៉ាន់ម៉ា បានបដិសេធជាច្រើនលើកច្រើនសារពីបទចោទថាខ្លួន បានបោសសម្អាតជនជាតិភាគតិចនោះ ដោយលើកឡើងថា កងទ័ពរបស់ខ្លួន មានគោលដៅវាយប្រហារទៅលើកងជីវពលរ៉ូហ៊ីងយ៉ាតែប៉ុណ្ណោះ៕